記所見開元寺吳道子畫佛滅度以答子由題畫文殊普賢
作者：蘇軾
朝代：宋

paragraphs: 西方真人誰所見，衣被七寶從雙狻。
當時修道頗辛苦，柳生兩肘烏巢肩。
初如濛濛隠山玉，漸如濯濯出水蓮。
道成一旦就空滅，奔會四海悲人天。
翔禽哀響動林谷，獸鬼躑躅淚迸泉。
龐眉深目彼誰子，繞牀彈指性自圓。
隠如寒月墮清晝，空有孤光留故躔。
春遊古寺拂塵壁，遺像久此霾香煙。
畫師不復寫姓名，皆云道子口所傳。
縱橫固已蔑孫鄧，有如巨鰐吞小鮮。
來詩所誇孰與此，安得携掛其傍觀。